CELEX: 32020D2032
Language: el
Date: 2020-12-10 00:00:00
Title: Απόφαση (ΚΕΠΠΑ) 2020/2032 του Συμβουλίου της 10ης Δεκεμβρίου 2020 σχετικά με την τροποποίηση της απόφασης 2010/96/ΚΕΠΠΑ για στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των σομαλικών δυνάμεων ασφαλείας

11.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 419/28
               
            
         ΑΠΟΦΑΣΗ (ΚΕΠΠΑ) 2020/2032 ΤΟΥ ΣΥΜΒΟΥΛΙΟΥ
         της 10ης Δεκεμβρίου 2020
         σχετικά με την τροποποίηση της απόφασης 2010/96/ΚΕΠΠΑ για στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των σομαλικών δυνάμεων ασφαλείας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 42 παράγραφος 4 και το άρθρο 43 παράγραφος 2,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 15 Φεβρουαρίου 2010, το Συμβούλιο εξέδωσε την απόφαση 2010/96/ΚΕΠΠΑ (1) για μια στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των σομαλικών δυνάμεων ασφαλείας (EUTM Somalia).
                  
               
                     (2)
                  
                  
                     Στις 19 Νοεμβρίου 2018, το Συμβούλιο εξέδωσε την απόφαση (ΚΕΠΠΑ) 2018/1787 (2) για την παράταση της EUTM Somalia έως τις 31 Δεκεμβρίου 2020.
                  
               
                     (3)
                  
                  
                     Στο πλαίσιο της συνολικής και συντονισμένης στρατηγικής επανεξέτασης της δράσης της ΚΠΑΑ στη Σομαλία και στο Κέρας της Αφρικής, η Επιτροπή Πολιτικής και Ασφάλειας συνέστησε την παράταση της εντολής της EUTM Somalia έως τις 31 Δεκεμβρίου 2022.
                  
               
                     (4)
                  
                  
                     Η απόφαση 2010/96/ΚΕΠΠΑ θα πρέπει να τροποποιηθεί αναλόγως.
                  
               
                     (5)
                  
                  
                     Σύμφωνα με το άρθρο 5 του πρωτοκόλλου αριθ. 22 σχετικά με τη θέση της Δανίας, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην εκπόνηση και την εφαρμογή αποφάσεων και δράσεων της Ευρωπαϊκής Ένωσης που έχουν συνέπειες στην άμυνα. Η Δανία δεν συμμετέχει στην εφαρμογή της παρούσας απόφασης και συνεπώς δεν συμμετέχει στη χρηματοδότηση αυτής της αποστολής,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση 2010/96/ΚΕΠΠΑ τροποποιείται ως εξής:
            
                        1)
                     
                     
                        Το άρθρο 1 αντικαθίσταται από το ακόλουθο κείμενο:
                        
                           «Άρθρο 1
                           Αποστολή
                           
                              «1.   Η Ένωση διεξάγει στρατιωτική εκπαιδευτική αποστολή (EUTM Somalia), προκειμένου να συμβάλει στη δημιουργία και στην ενίσχυση των σομαλικών εθνικών ενόπλων δυνάμεων (SNAF) που θα λογοδοτούν στην εθνική κυβέρνηση της Σομαλίας και θα συνάδουν προς τις ανάγκες και τις προτεραιότητες της Σομαλίας, και να στηρίξει την εφαρμογή του σχεδίου μετάβασης της Σομαλίας για τη μεταβίβαση των αρμοδιοτήτων ασφαλείας στις αρχές της Σομαλίας.
                           
                           
                              2.   Για να επιτευχθούν οι στόχοι της παραγράφου 1, η στρατιωτική αποστολή της ΕΕ αναπτύσσεται στη Σομαλία προκειμένου να υποστηριχθεί η δημιουργία θεσμών στον τομέα της άμυνας μέσω της παροχής στρατηγικών συμβουλών, καθώς και να δοθεί άμεση στήριξη στις SNAF μέσω της εκπαίδευσης, της παροχής συμβουλών και της καθοδήγησης.
                           
                           
                              3.   Από το 2021 και μετά, η EUTM Somalia υποστηρίζει, ειδικότερα, την ανάπτυξη του συστήματος εκπαίδευσης υπό σομαλική ευθύνη, με καταρχήν σκοπό τη σταδιακή παράδοση της εκπαίδευσης στις SNAF έως το τέλος του 2022. Η EUTM Somalia παρέχει καθοδήγηση στην υπό σομαλική ευθύνη παρεχόμενη εκπαίδευση και δημιουργεί ικανότητα εντοπισμού και αξιολόγησης μονάδων που έχει εκπαιδεύσει. Η EUTM Somalia παρέχει επίσης στήριξη, ανάλογα με τις ανάγκες και στο πλαίσιο των μέσων και των δυνατοτήτων της, σε άλλους παράγοντες της Ένωσης κατά την εκτέλεση των αντίστοιχων εντολών τους στον τομέα της ασφάλειας και της άμυνας στη Σομαλία, ιδίως στην EUCAP Somalia όσον αφορά τη διαλειτουργικότητα μεταξύ SNAF και σομαλικών αστυνομικών δυνάμεων, και στη δέσμη στήριξης του Μέσου Στήριξης της Ειρήνης στην Αφρική, ή σε οποιαδήποτε μελλοντική στήριξη της Ένωσης στις σομαλικές δυνάμεις ασφαλείας.
                           
                           
                              4.   Με την επιφύλαξη της έγκρισης από την Επιτροπή Πολιτικής και Ασφάλειας και στο πλαίσιο των μέσων και των δυνατοτήτων της, η EUTM Somalia σχεδιάζει και διεξάγει αποκεντρωμένες δραστηριότητες προς υποστήριξη του περιφερειακού στρατηγείου των SNAF.
                           
                           
                              5.   Η εκτέλεση των εντελλομένων δραστηριοτήτων στη Σομαλία εξαρτάται από τις συνθήκες ασφαλείας στη Σομαλία και από την πολιτική καθοδήγηση εκ μέρους της Επιτροπής πολιτικής και ασφαλείας.»·
                           
                        
                     
                  
                        2)
                     
                     
                        Στο άρθρο 3, οι παράγραφοι 2 και 3 αντικαθίστανται από το ακόλουθο κείμενο:
                        
                           «2.   Το στρατηγείο δυνάμεων της αποστολής εδρεύει στο Μογκαντίσου και τελεί υπό τις διαταγές του διοικητή δυνάμεων της αποστολής της ΕΕ. Περιλαμβάνει μονάδες στήριξης στις Βρυξέλλες και το Ναϊρόμπι, καθώς και γραφείο συνδέσμου στο Τζιμπουτί. Η μονάδα στήριξης στις Βρυξέλλες βρίσκεται στην MPCC.»·
                        
                     
                  
                        3)
                     
                     
                        Στο άρθρο 7, η παράγραφος 3 αντικαθίσταται από το ακόλουθο κείμενο:
                        
                           «3.   Η EUTM Somalia διατηρεί και ενισχύει τον συντονισμό με την Atalanta, με την EUCAP Somalia και με τα σχετικά προγράμματα βοήθειας της Ένωσης. Η MPCC, σύμφωνα με την εντολή της που ορίζεται στην απόφαση (ΚΕΠΠΑ) 2017/971 του Συμβουλίου (*1), διευκολύνει τον εν λόγω συντονισμό και την ανταλλαγή πληροφοριών με σκοπό την αύξηση της συνοχής, της αποτελεσματικότητας και των συνεργειών μεταξύ των αποστολών και επιχειρήσεων της Κοινής Πολιτικής Ασφάλειας και Άμυνας στην περιοχή.
                        
                        
                           (*1)  Απόφαση (ΚΕΠΠΑ) 2017/971 του Συμβουλίου, της 8ης Ιουνίου 2017, σχετικά με τον καθορισμό ρυθμίσεων για τον σχεδιασμό και τη διεξαγωγή μη εκτελεστικών στρατιωτικών αποστολών ΚΠΑΑ της ΕΕ και την τροποποίηση των αποφάσεων 2010/96/ΚΕΠΠΑ για μια στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των σομαλικών δυνάμεων ασφαλείας, 2013/34/ΚΕΠΠΑ για στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων του Μάλι (EUTM Mali) και (ΚΕΠΠΑ) 2016/610 σχετικά με στρατιωτική εκπαιδευτική αποστολή της Ευρωπαϊκής Ένωσης στην Κεντροαφρικανική Δημοκρατία ΚΠΠΑ (EUTM RCA) (ΕΕ L 146 της 9.6.2017, σ. 133).»"
                        
                     
                  
                        4)
                     
                     
                        Στο άρθρο 10, προστίθεται η ακόλουθη παράγραφος:
                        
                           «8.   Το ποσό δημοσιονομικής αναφοράς για τις κοινές δαπάνες της στρατιωτικής αποστολής της ΕΕ κατά την περίοδο από την 1η Ιανουαρίου 2021 έως τις 31 Δεκεμβρίου 2022 ορίζεται σε 25 234 700 EUR. Το ποσοστό του ποσού αναφοράς που αναφέρεται στο άρθρο 25 παράγραφος 1 της απόφασης (ΚΕΠΠΑ) 2015/528 ανέρχεται σε 0 % και το ποσοστό που αναφέρεται στο άρθρο 34 παράγραφος 3 της εν λόγω απόφασης ανέρχεται σε 0 %.»·
                        
                     
                  
                        5)
                     
                     
                        Στο άρθρο 12, η παράγραφος 2 αντικαθίσταται από το ακόλουθο κείμενο:
                        
                           «2.   Η εντολή της στρατιωτικής αποστολής της ΕΕ λήγει στις 31 Δεκεμβρίου 2022.».
                        
                     
                  
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 10 Δεκεμβρίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  Απόφαση 2010/96/ΚΕΠΠΑ του Συμβουλίου, της 15ης Φεβρουαρίου 2010, για μια στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των σομαλικών δυνάμεων ασφαλείας (ΕΕ L 44 της 19.2.2010, σ. 16).
         
            (2)  Απόφαση (ΚΕΠΠΑ) 2018/1787 του Συμβουλίου, της 19ης Νοεμβρίου 2018, για την τροποποίηση και παράταση της απόφασης 2010/96/ΚΕΠΠΑ για μια στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των σομαλικών δυνάμεων ασφαλείας (ΕΕ L 293 της 20.11.2018, σ. 9).